Syv kommuner står lige nu til at tvangslukke samtlige barer, caféer og restauranter som følge af den mutation i coronavirus, som stammer fra smittede mink. Det oplyste en række borgmestre fra de berørte kommuner tidligere torsdag. Og det får konsekvenser for de virksomhedsejere, som ikke længere må holde åbent. Annette Kvist Bjerre er ejer af Café Rod, som ligger i Hjørring. Det er en af de kommuner, der står til at skulle tvangslukke restaurationerne. Hendes café har kun eksisteret siden juli måned, men her til formiddag har hun fundet ud af, at hun formentlig allerede skal lukke den igen. - Jeg er lidt i chok stadig, det er et slag i maven, siger hun til TV 2. Annette Kvist Bjerre mener ikke, at der er nogen vej udenom at lukke ned for steder som hendes egen café. - Vi er jo et sted, hvor folk samles og mødes, og derfor er vi også et sted, hvor folk potentielt kan blive smittet, kan man sige. Og noget skulle der jo gøres, siger hun. Kompensation bliver redning Da Annette Kvist Bjerre åbnede sin café, var der ”liv og glade dage” og coronafrygten fra foråret var aftaget lidt. Så begyndte coronavirus igen at tage til, og da der blev indført krav om mundbind, kunne Annette Kvist Bjerre pludselig se, hvordan forretningen gik et skridt tilbage. Den nye tvangslukning kan dog for alvor blive en trussel for den nyopstartede café. Hun sætter derfor sin lid til, at kompensationsordningen kan redde hende fra at måtte lukke biksen. - Ellers ser det sort ud for mig. Men jeg håber på det bedste, siger hun. Caféejer: - Det er hårdt Hos en anden caféejer, i nabokommunen Frederikshavn, faldt nyheden om tvangslukning ved morgenkaffen. Lars Stæhr har drevet Café Stæhr siden 2006. Han må nu for anden gang i år lukke forretningen på grund af corona. - Det er træls at få at vide fra den ene dag til den anden, at vi skal lukke, men jeg har fuld forståelse for det, siger han til TV 2. Ligesom alle andre, må restauratørerne gøre det, de kan, mener han: - Og lige nu yder minkavlerne jo også deres, må man sige. Lars Stæhr har ikke nogen plan for, hvor længe caféen kan holde lukket, hvis det bliver nødvendigt. Og han synes, det er svært at tænke på. - Det er en mavepuster at skulle svare på det. Jeg håber, vi alle sammen kommer igennem det, og jeg synes, de gør det eneste rigtige, så jeg er fortrøstningsfuld. Men det er hårdt, siger han. Ifølge TV 2s oplysninger, afholder regeringen pressemøde senere torsdag eftermiddag, hvor de præcise restriktioner bliver fremlagt.
Muteret virus fra mink tvinger nu restauratører i Nordjylland til at lukke for gæster.